Cilj ovih smjernica je davanje jasnog uputstva svim potencijalnim aplikantima i zainteresovanim subjektima o procesu podnošenja projektnih prijedloga u okviru javnog poziva za organizacije civilnog društva za predaju prijedloga projekata.

1. **Opći cilj javnog poziva za predaju prijedloga projekata i prioriteti**

Opći cilj ovog poziva je dalje jačanje partnerskih odnosa između organizacija civilnog društva i lokalnih organa vlasti izgradnjom svijesti o korisnosti međusobne saradnje i podsticanju održivog dijaloga, a sve u cilju pružanja boljih usluga lokalnoj zajednici.

Ovo je prilika da se pozovu sve organizacije civilnog društva (OCD) / nevladine organizacije (NVO) iz Bosne i Hercegovine da dostave prijedloge projekata koji su u skladu sa razvojnim ciljevima Općine Ključ.

Prioritetne oblasti na području općine Ključ su sljedeće:

**1. KULTURA**

1.1. Poboljšanje kvaliteta i dostupnosti kulturno-zabavnih sadržaja za sve kategorije stanovništva kroz promociju različitih vidova kulture i umjetnosti.

1.2. Projekti koji doprinose podsticanju kulturnog i kreativnog stvaralaštva mladih.

**2. SPORT**

2.1. Projekti koji poboljšavaju kvalitet i dostupnost sportskih i rekreativnih sadržaja za sve kategorije stanovništva.

2.2. Popularizacija i omasovljavanje amaterskog sporta na inovativan način i inovativni sportski sadržaji za djecu i mlade.

2.3. Sportski projekti za djecu i osobe iz socijalno isključenih kategorija.

**3. SOCIJALNA POLITIKA**

3.1. Podrška projektima koji imaju za cilj senzibiliziranje javnosti o nasilju (fizičkom, psihičkom, virtuelnom/cyber), traumi i njihovim posljedicama na stanovništvo sa ciljem kreiranja adekvatne podrške i prevencije.

3.2. Unapređenje postojećih i razvoj novih usluga za socijalno isključene kategorije.

3.3. Unapređenje kvalitete života osoba treće životne dobi i/ili ugroženih kategorija stanovništva.

3.4. Jačanje socijalne inkluzije i pristupa zasnovanih na potrebama korisnika.

3.5. Projekti koji doprinose unapređenju i promovisanju ljudskih prava i ravnopravnosti spolova.

**4. PODRŠKA ZA DJECU I ODRASLE SA POTEŠKOĆAMA U RAZVOJU**

4.1. Poboljšanje kvaliteta i dostupnosti edukativnih i sportsko-rekreativnih sadržaja za djecu sa poteškoćama u razvoju.

4.2. Inovativne edukativne radionice i metode rada za djecu sa poteškoćama u razvoju.

4.3. Projekti koji doprinose unapređenju kvaliteta života i podršci osobama sa poteškoćama u razvoju i/ili invaliditetom i njihovim porodicama.

**5. PODRŠKA MLADIMA**

5.1. Podrška projektima koji podstiču omladinski volonterizam, aktivizam i odgovaraju na potrebe mladih.

5.2. Osiguranje stručne pomoći i podrške djeci i mladima u riziku od neželjenog ponašanja, kao i unapređenje mentalnog zdravlja djece i mladih.

5.3. Projekti koji podstiču istraživanje, razvoj i inovacije kod mladih.

5.4. Podrška aktivnostima za sistemsko unapređenje položaja mladih u općini Ključ.

**6. ZAŠTITA ŽIVOTNE SREDINE**

6.1. Projekti koji promovišu zaštitu životne sredine i zaštitu okoliša.

6.2. Projekti koji imaju za cilj dobrobit životinja i suzbijanje problema napuštenih životinja.

**7. TURIZAM**

7.1. Podrška projektima koji podstiču razvoj turizma kroz promociju turističkih potencijala.

7.2. Podrška projektima uređenja turističkih destinacija.

7.3. Podrška razvoju turističke infrastrukture i turističke ponude.

Finansijska sredstva će biti dodijeljena onim organizacijama civilnog društva čiji projekti doprinose rješavanju jednog ili više prioriteta, a koji ispunjavaju ostale uslove javnog poziva.

1. **Opće informacije o javnom pozivu za predaju prijedloga projekata**

(1) Projektni prijedlog dostavlja se isključivo putem protokola Općine, te sadrži sljedeću dokumentaciju:

1. Prijava - Projektni prijedlog (Aneks 1),
2. Pregled budžeta (Aneks 2),
3. Logički okvir rada - matrica (Aneks 3),
4. Plan aktivnosti i promocije (Aneks 4),
5. Administrativni podaci o aplikantu (Aneks 5),
6. Finansijska identifikaciona forma (Aneks 6),
7. Izjava o podobnosti (Aneks 7),
8. Izjava o dvostrukom finansiranju (Aneks 8),
9. Izjava o partnerstvu (Aneks 9),
10. Lista za provjeru (Aneks 10).

(2) Pristup setu obrazaca za podnošenje prijedloga projekata Općina osigurava svim zainteresovanim organizacijama civilnog društva koje žele aplicirati na javni poziv putem zvanične web-stranice Općine: www.opcina-kljuc.ba.

(3) Kompletna dokumentacija se dostavlja u štampanom i elektronskom obliku (USB ili CD) u jednoj zatvorenoj koverti.

(4) Dokumentacija poslana na bilo koji drugi način (npr. faxom ili e-mailom) neće biti uzeta u razmatranje.

(5) Projektni prijedlog treba biti napisan po principu upravljanja projektnim ciklusom.

1. **Dodatna dokumentacija**

Pored dokumenata pod rednim brojem 2, stav (1), prilaže se dodatna dokumentacija:

1. Statut organizacije civilnog društva za podnositelja projekta i eventualne partnere u projektu (kopije),
2. Izvod iz registra udruženja izdatog od nadležnog ministarstva, ne stariji od tri mjeseca - za podnositelja projekta i eventualne partnere u projektu (original ili ovjerena kopija),
3. Identifikacijski broj iz registra poslovnih subjekata (kopija),
4. Završni račun za prethodnu poslovnu godinu (bilans stanja i bilans uspjeha za prethodnu godinu - kopija),
5. Detaljan izvještaj o radu i finansijski izvještaj sa dokazima o namjenskom utrošku sredstava, ako su predlagaču projekta dodijeljena budžetska sredstva iz prethodne godine za realizaciju projekta,
6. Uvjerenje o izmirenim poreskim obavezama, ne starije od 30 dana (original ili ovjerena

 kopija),

1. Biografije sa dokazima o stručnosti osoba (npr. diplome, certifikati i sl.) koje realizuju projekat,
2. Izjava (ovjerena od nadležnog organa) o implementiranim projektima u posljednje tri godine podnosioca projekta i eventualnih partnera,
3. Dokaz da su obezbijeđena vlastita sredstva i oprema ili sredstva i oprema od drugog donatora za dio projekta koji se predlaže.
4. **Pravo učešća na javnom pozivu imaju**

Pravo učešća na javnom pozivu imaju organizacije civilnog društva koje ispunjavaju sljedeće opće uslove:

* 1. da su registrovane u Bosni i Hercegovini,
	2. da će realizovati projekte na području općine Ključ u tekućoj budžetskoj godini,
	3. da se projekti odnose na oblasti koje je Općina, na osnovu strateških dokumenata i u saradnji sa organizacijama civilnog društva, odredila kao prioritetne,
	4. da su projekti namijenjeni građanima općine Ključ.
1. **Pravo učešća na javnom pozivu nemaju sljedeće organizacije**
2. organizacije koje u skladu sa pozitivnim zakonskim propisima u oblasti finansija za prethodnu godinu nisu opravdale dodijeljena sredstva iz Budžeta Općine za implementaciju projekata, manifestacija i drugih programa,
3. organizacije koje su nenamjenski trošile odobrena sredstva iz Budžeta Općine, odnosno na način koji nije u skladu sa predloženim projektnim aktivnostima, manifestacijama i drugim programima, za prethodnu godinu,
4. organizacije koje nisu ostvarile postavljene ciljeve i rezultate u predloženim projektnim prijedlozima, manifestacijama i programima koji su finansirani sredstvima iz Budžeta Općine za prethodnu godinu.
5. **Iznosi finansijskih sredstava (grantova) za projekte**

Vrijednost projektnog prijedloga koja će biti dodijeljena u okviru ovog poziva mora biti između sljedećeg minimalnog i maksimalnog iznosa:

 - minimalan iznos: 1.000,00 KM

 - maksimalan iznos: 3.000,00 KM

Jedna organizacija civilnog društva može podnijeti više projektnih prijedloga u okviru jednog ili više javnih poziva, s tim da je maksimalan novčani iznos sredstava koja mogu biti dodijeljena za implementaciju projekata jednoj organizaciji civilnog društva 3.000,00 KM.

Grantom koji se dodjeljuje u okviru ovog poziva mogu se finansirati administrativni troškovi (ljudski resursi, putovanja/ prevoz i kancelarijski troškovi) u maksimalnom iznosu do 20% od ukupnog budžeta.

1. **Partnerstva i podobnost partnera**

Aplikanti mogu aplicirati samostalno ili u partnerstvu sa drugim organizacijama civilnog društva/nevladinim organizacijama.

**Partnerske organizacije**

Partneri na projektu mogu biti samo druge organizacije civilnog društva/nevladine organizacije. Partneri aplikanta učestvuju u kreiranju i implementaciji projekta, ista pravila se primjenjuju za partnerske organizacije kao i za nosioca projekta (aplikanta). Partnerske organizacije moraju zadovoljiti iste uslove podobnosti kao i aplikant. Ako aplicira u partnerstvu, „Aplikant” će biti vodeća organizacija, a ako bude izabran, kao ugovorna strana („Korisnik”), snosiće u potpunosti pravne i finansijske odgovornosti za izvršenje projekta. Izjava o partnerstvu mora biti ispravno popunjena i činiti sastavni dio aplikacije.

Izjava o partnerstvu mora biti ispravno ispunjena i poslana zajedno s prijavom.

Izjava o partnerstvu treba sadržavati sve detalje o svim uključenim OCD-ima i partnerskom sporazumu koji određuje prirodu saradnje. Preporučuje se korištenje obrasca izjave o partnerstvu u Aneksu 9.

**Saradnici**

Druge organizacije i/ili institucije koje su neophodne kako bi se osigurala uspješna realizacija projekta mogu biti uključene u projekat (škole, vrtići, muzeji i sl.). Ovakve organizacije i/ili institucije mogu dati doprinos u realizaciji projektnih aktivnosti, ali ne mogu biti korisnici sredstava koja se dodjeljuju putem ovog javnog poziva.

1. **Trajanje**

Trajanje projekta mora biti između jednog i četiri mjeseca, a mora se implementirati do kraja tekuće godine.

1. **Lokacija**

Projekti moraju biti implementirani isključivo na području općine Ključ za stanovnike Ključa.

1. **Vrste projekata**

Projekti koji će biti odabrani za finansiranje trebaju biti pripremljeni u skladu sa javnim pozivom tj. navedenim prioritetnim strateškim oblastima iskazanim kroz teme javnog poziva.

Projekti OCD trebaju biti kreirani kao odgovor na specifične potrebe u lokalnim zajednicama i za konkretne ciljne grupe identifikovane projektom.

Projekti bi se trebali sastojati od nezavisnih operativnih aktivnosti sa jasno formulisanim operativnim ciljevima, ciljnim grupama i planiranim ishodima.

Projekti trebaju biti integrisani kao metodološki set aktivnosti, kreirani da ostvari određene specifične ciljeve i rezultate unutar ograničenog vremenskog okvira.

Redovne aktivnosti OCD aplikanta i/ili partnera neće biti finansirane kroz ovaj javni poziv. Ovo se odnosi na standardni set OCD aktivnosti koje se dešavaju svake godine (npr. učešće sportskih klubova i/ili istaknutih sportista u ligaškim takmičenjima, tradicionalnim turnirima, kotizacije za sudije itd). Ukoliko OCD napiše projekat za aktivnosti sa novom grupom korisnika, a u skladu sa navedenim temama npr. besplatna škola fudbala za dječake ili djevojčice iz socijalno ugroženih kategorija, to može biti finansirano po javnom pozivu.

Ukoliko se u periodu trajanja projekta očekuje da se od neke projektne aktivnosti ostvare prihodi potrebno je specificirati kako će raspolagati sa ovim prihodom, odnosno predložiti ko će biti korisnici ovog dijela u lokalnoj zajednici. Da bi se uzeo u razmatranje, projekat treba da ima tekstualno opisan dio o načinu usmjeravanja prihoda ostvarenog u okviru projekta, kako bi se izbjegla individualna dobit i obezbijedila korist projekta za zajednicu.

**11. Eliminatorni kriteriji koji diskvalifikuju predloženi projekat su:**

a) Projekat se ne odnosi na prioritetne oblasti definisane u javnom pozivu,

b) Tema projekta nije podudarna sa ciljevima i zadacima, odnosno registrovanom djelatnošću predlagača projekta,

c) Projektni prijedlog nije tehnički ispravno napisan, odnosno ne slijedi logiku upravljanja projektnim ciklusom,

d) Administrativni troškovi projekta (ljudski resursi, putovanja/prijevoz, kancelarijski troškovi) prelaze 20% budžeta projekta,

e) Za realizaciju projekta obezbijeđena su sredstva u punom iznosu od drugog donatora,

f) Uz prijedlog projekta nije priložen narativni i finansijski izvještaj o realizaciji projekta i namjenskom utrošku sredstava sa odgovarajućom dokumentacijom po ranijem javnom pozivu,

g) Organizacija civilnog društva nije izvršila svoje obaveze po ranije odobrenim projektima finansiranim iz Budžeta Općine,

h) Projekat traje kraće ili duže od predviđenog trajanja projekata po objavljenom javnom pozivu,

i) Projekti čiji je zahtijevani budžet ispod minimuma ili iznad maksimuma po objavljenom javnom pozivu,

j) Projekti koji se ne provode na teritoriji općine Ključ i nisu namijenjeni stanovnicima općine Ključ,

k) Projekti čiji budžet nije u skladu sa pravilima javnog poziva.

**12. Aktivnosti koje neće biti finansirane kao dio projektnih prijedloga:**

1. Sponzorstva za pojedince za učestvovanje u radionicama, seminarima, konferencijama, kongresima, studijama i treninzima,
2. Povremene konferencije (osim ako su neophodne za uspješnu implementaciju projekta),
3. Kupovina opreme i/ili radovi rekonstrukcije ili rehabilitacije (osim ako je neophodna za uspješnu implementaciju projekta u ukupnom zbirnom iznosu do 30% vrijednosti budžeta),
4. Finansiranje projekata koji su već u toku ili su završeni,
5. Projekti za dobrobit pojedinca, odnosno projekti koji nemaju značaj za širu društvenu zajednicu,
6. Projekti koji podržavaju političke partije,
7. Dodjeljivanje humanitarne pomoći,
8. Dodjeljivanje grantova trećoj strani,
9. Projekti koji uključuju određene zdravstvene usluge koje su već pokrivene kroz sistem zdravstvene zaštite,
10. Projekti koji se odnose na finansiranje redovnih aktivnosti podnosioca projektnog prijedloga ili njihovih partnera,
11. Projekti koji se isključivo odnose na jednokratne manifestacije, osim u slučajevima kada su dio trajnijeg i sveobuhvatnijeg projekta,
12. Projekti koji na bilo koji način diskriminiraju određenu grupu ili pojedinca.

Ukoliko gore navedene aktivnosti čine okosnicu projekta, Komisija za ocjenu projekata organizacija civilnog društva će projekte diskvalifikovati. Komisija će po sljedećim osnovama diskvalifikovati i projekte koji nisu u skladu sa javnim pozivom:

1. Projekti koji traju kraće ili duže od predviđenog trajanja projekata po ovom javnom pozivu, kraće od jednog ili duže od četiri mjeseca od potpisivanja ugovora,
2. Projekti čije je trajanje između jednog i četiri mjeseca, ali nije u periodu od potpisivanja ugovora do kraja tekuće godine,
3. Projekti čiji je zahtijevani budžet preko maksimuma od 3.000,00 KM,
4. Projekti koji se ne provode na teritoriji Ključa i nisu za stanovnike Ključa,
5. Projekti koji imaju diskontinuitet u realizaciji aktivnosti (u jednom ili više mjeseci u toku trajanja projekta nisu predviđene aktivnosti na projektu),
6. Projekti čiji budžet nije u skladu sa pravilima ovog javnog poziva,
7. Projekti koji nisu priložili kompletnu obaveznu dokumentaciju.

**13. Broj prijedloga projekata i grantova po aplikantu**

Aplikant može predati jedan ili više projekata, ali u tom slučaju se moraju predati odvojene prijave te je neophodno priložiti dokumentaciju uz svaku od njih.

U slučaju da više projekata jednog aplikanta budu uspješno evaluirana, oni će biti integrisani u jedan ugovor. U tom slučaju sa OCD se potpisuje samo jedan ugovor koji obuhvata sve odobrene projekte. Proces pripreme ovakvog ugovora će iziskivati dodatnu provjeru finansijskih i operativnih kapaciteta aplikanta od koje će zavisiti odobrenje finansiranja. Maksimalni ukupni iznos sredstava koji jedna OCD može dobiti je 3.000,00 KM.

**14. Gdje i kako preuzeti i poslati aplikacije**

Sve informacije i elektronska verzija cijelog paketa prijavne dokumentacije može se naći na zvaničnoj web-stranici Općine: www.opcina-kljuc.ba

Dokumentacija za prijavu na javni poziv također se može preuzeti od 15. augusta 2024. godine do 29. augusta 2024. godine, sa zvanične web stranice Općine Ključ ([www.opcina-kljuc.ba](http://www.opcina-kljuc.ba)).

Prijava projekta se podnosi putem pošte ili neposrednom predajom u šalter sali Općine Ključ, u zatvorenoj koverti, na adresu: Općina Ključ, Ulica Branilaca BiH 78, 79280 Ključ, sa naznakom: „Prijava na javni poziv OCD/NVO za predaju prijedloga projekta – ne otvarati prije zvaničnog otvaranja”.

Prednja strana koverte mora sadržavati puno ime i adresu aplikanta.

Rok za predaju aplikacija je 29. august 2024. godine, do 15,00 sati. Aplikacije dostavljene nakon navedenog roka će biti razmatrane jedino u slučaju da poštanski žig ukazuje na datum slanja prije zvaničnog isteka roka.

Aplikacije poslane na bilo koji drugi način (npr. e-mailom) neće biti uzete u razmatranje.

Općina Ključ će voditi urednu evidenciju o primljenim pošiljkama i izdavati potvrde o prijemu.

Aplikantima se preporučuje da prije predaje prijedloga projekta provjere da je aplikacija kompletna, tako što će ispuniti listu za provjeru (Aneks 10) koja je sastavni dio aplikacije.

**15. Dodatne informacije**

Informativni sastanak u vezi javnog poziva sa potencijalnim podnosiocima za predaju prijedloga projekta „Otvoreni dan“ održaće se u Općini Ključ tokom trajanja javnog poziva, ukoliko se za njim tokom trajanja javnog poziva ukaže potreba.Potencijalni aplikanti će tokom sastanka biti detaljnije upoznati sa pozivom, načinom prijavljivanja, kriterijima, itd.

Pitanja u vezi sa javnim pozivom se mogu postaviti putem e-mail adrese: drustvene.djelatnosti.kljuc@gmail.com. Pitanja se mogu postavljati do 23. augusta 2024. godine. Odgovori na upite će biti dostavljeni u pisanoj formi unutar tri radna dana od primanja upita.

**16. Evaluacija i odabir prijedloga projekata**

(1) Projektni prijedlozi se ocjenjuju u skladu sa kriterijima utvrđenim Odlukomo načinu odabira i praćenju realizacijeprojekata organizacija civilnog društva Općine Ključ.

(2) Postupak ocjene prijedloga projekata provodi Komisija za ocjenu projekata organizacija civilnog društva koju imenuje Općinski načelnik.

(3) Komisija ima pet članova uključujući i predsjednika, od kojih su dva iz reda državnih službenika koji rade na poslovima saradnje sa organizacijama civilnog društva iz oblasti javnog poziva, dva iz reda općinskih vijećnika i jedan iz reda predstavnika organizacija civilnog društva.

(4) Članovi Komisije biraju se iz reda osoba koje posjeduju znanje iz oblasti za koju se dodjeljuju sredstva, kao i vještine i znanja iz oblasti upravljanja projektnim ciklusom.

(5) Član Komisije iz reda predstavnika organizacija civilnog društva bira se transparentno, uz sudjelovanje organizacija civilnog društva i ima zamjenika koji ne može biti iz iste OCD.

(6) Članovi Komisije ne mogu biti u sukobu interesa, odnosno ne smiju koristiti svoj položaj člana Komisije za odabir projekata organizacija civilnog društva kojima su potencijalno naklonjeni.

Komisija za ocjenu projekata organizacija civilnog društva će vršiti procjenu u sljedećim fazama:

(1) Ispunjenje administrativnih uslova

* Dokumentacija dostavljena na traženi način,
* Dokaz da aplikacija sadrži obaveznu dokumentaciju koja je kompletno popunjena

 i kao takva može biti evaluirana,

(2) Ispunjenje uslova koji se tiču aplikanta, partnera i aktivnosti

* Dokaz da aplikant, partneri (i saradnici, ako postoje), kao i aktivnosti, ispunjavaju uslove navedene u Smjernicama javnog poziva.

(3) Procjena kvaliteta projekta i finansijska evaluacija.

Procjena kvaliteta projekta, uključujući i predloženi budžet, biće izvršena u skladu sa kriterijima utvrđenim u tabeli za evaluaciju koja je sastavni dio ovog dokumenta. Postoje dvije vrste kriterija za evaluaciju: kriteriji za selekciju i kriteriji za dodjelu sredstava.

Cilj kriterija za selekciju je da pomognu procjenu finansijskih i operativnih sposobnosti aplikanata kako bi se osiguralo da oni:

* imaju stabilna i dovoljna finansijska sredstva za sopstveni rad tokom cjelokupnog perioda implementacije projekta,
* posjeduju profesionalne sposobnosti i kvalifikacije potrebne za uspješnu implementaciju kompletnog projekta. Ovo se odnosi i na partnere aplikanta.

Kriteriji za dodjelu sredstava omogućavaju da se kvalitet predatih projekata procijeni na osnovu postavljenih prioritetnih oblasti, a sredstva odobre po osnovu aktivnosti koje maksimiziraju opšti efekat samog javnog poziva za predaju prijedloga projekata. Kriteriji se odnose na značaj predloženog projekta, usaglašenost projekta sa ciljem poziva i prioritetnim oblastima, kvalitet projekta, očekivane rezultate, održivost projekta i racionalnost traženih sredstava.

Molimo vas da obratite pažnju na sljedeće bitne informacije:

Sistem bodovanja:

Kriteriji evaluacije podijeljeni su na sekcije i podsekcije. Svaka podsekcija se obavezno ocjenjuje ocjenama između 1 i 5 na sljedeći način: 1 = veoma loše; 2 = loše; 3 = odgovarajuće; 4 = dobro; 5 = veoma dobro. Svaki član Komisije potpisuje svoju individualnu evaluacionu tabelu, a svi članovi zajedno potpisuju zbirnu evaluacionu tabelu za svaki projektni prijedlog. Rangiranje projektnih prijedloga se vrši na način da je prvoplasirani projektni prijedlog onaj koji ima najveći zbir bodova te slijedi projekat sa prvim sljedećim nižim zbirom bodova i tako do najnižeg zbira osvojenih bodova.

Samo projekti koji su dobili preko 50 bodova će biti razmatrani za finansiranje, jer projektni prijedlozi ispod ovog praga nisu zadovoljili postavljene standarde te bi efikasnost njihovog provođenja mogla biti upitna.

Odluka o odobrenju granta zasnovana je na ukupnom broju projekata koji mogu biti finansirani u okviru raspoloživih sredstava. Ovi pragovi su utvrđeni kako bi se odredio minimalni kvalitet projektnih prijedloga te time osigurala najbolja vrijednost za data sredstva. Prioritet pri odobravanju sredstava će imati projekti sa najviše bodova.

Komisija za ocjenu projekata organizacija civilnog društva će naznačiti koji rezultati i aktivnosti, u okviru projektnog prijedloga, trebaju biti korigovani da bi projekat bio konačno odobren. Svaka od organizacija civilnog društva, čiji projektni prijedlozi budu klasifikovani kao uslovno odobreni, biće obavještena o zaključcima Komisije za ocjenu projekata organizacija civilnog društva pismenim putem. Podnosiocima prijava koji pristanu na predložene korekcije biće odobrena sredstva u skladu sa predloženim izmjenama.

Komisija ocjenjuje prijedloge projekata prema sljedećim kriterijima:

|  |  |  |
| --- | --- | --- |
| **Sekcija** | **Maksimalan broj bodova** | **Prosječna ocjena** |
| **1. Finansijski i operativni kapacitet** | **15** |  |
| 1.1. Da li podnosilac prijedloga i njegovi partneri imaju dovoljno iskustva u upravljanju projektima? | 5 |  |
| 1.2. Da li podnosilac prijedloga i njegovi partneri imaju dovoljne stručne kapacitete? (posebno poznavanje pitanja na koje se projekat odnosi) | 5 |  |
| 1.3. Da li podnosilac prijedloga i partneri imaju dovoljne upravljačke kapacitete? (uključujući osoblje, opremu i sposobnost za upravljanje budžetom projekta) | 5 |  |
| **2. Relevantnost** | **25** |  |
| 2.1. Koliko je projekat relevantan u odnosu na cilj i jedan ili više prioriteta javnog poziva?Napomena: Ocjena 5 (veoma dobro) može se dobiti samo ako se projekat odnosi barem na jedan od prioriteta. | 5 |  |
| 2.2. Koliko su jasno definisani i strateški odabrani učesnici uključeni u projekat? (posrednici, krajnji korisnici, ciljne grupe) | 5 |  |
| 2.3. Da li su potrebe ciljne grupe i krajnjih korisnika jasno definisane i da li ih projekat tretira na pravi način? | 5 |  |
| 2.4. Da li projekat posjeduje dodatne kvalitete kao što su inovativni pristup i modeli dobre prakse? | 5 |  |
| 2.5. Da li prijedlog projekta zagovara model politike baziran na pravima i da li to ima uticaja na podređene grupe? (promocija ravnopravnosti spolova i osnaživanje žena, zaštita okoliša, međunacionalna saradnja, omladinska problematika itd.) | 5 |  |
| **3. Metodologija** | **20** |  |
| 3.1. Da li su plan aktivnosti i predložene aktivnosti odgovarajuće, praktične i dosljedne ciljevima i očekivanim rezultatima? | 5 |  |
| 3.2. Koliko je konzistentan cjelokupan izgled projekta? (naročito da li odražava analizu uočenih problema, moguće vanjske faktore) | 5 |  |
| 3.3. Da li su nivo uključenosti i angažovanje partnera u realizaciji projekta zadovoljavajući? Napomena: ukoliko nema partnera ocjena će biti 1. | 5 |  |
| 3.4. Da li projekat sadrži objektivno mjerljive indikatore rezultata aktivnosti? (da li je jedan od indikatora gender senzitivan ili gender indikator) | 5 |  |
| **4. Održivost** | **25** |  |
| 4.1. Da li će aktivnosti predviđene projektom imati konkretan uticaj na ciljne grupe? | 5 |  |
| 4.2. Da li će projekat imati višestruki uticaj? (uključujući mogućnost primjene na druge ciljne grupe ili provođenje u drugim sredinama i /ili produžavanje efekata aktivnosti kao i razmjene informacija o iskustvima sa projekta) | 5 |  |
| 4.3. Da li su očekivani rezultati predloženih aktivnosti institucionalno održivi? (Da li će strukture koje omogućavaju da se aktivnosti nastave postojati na kraju projekta? Da li će postojati lokalno „vlasništvo” nad rezultatima projekta?) | 5 |  |
| 4.4. Da li su očekivani rezultati predloženih aktivnosti održivi? (ako je moguće, navesti kakav će biti strukturalni uticaj provedenih aktivnosti – npr. da li će doći do poboljšanja pravne regulative, metoda i pravila ponašanja itd.) | 5 |  |
| 4.5. Da li je vjerovatno da će očekivani dugoročni rezultati imati uticaja na lokalne ekonomske uslove i/ili kvalitet života u ciljanim područjima? | 5 |  |
| **5. Budžet i racionalnost troškova** | **15** |  |
| 5.1. Da li je odnos između procijenjenih troškova i očekivanih rezultata zadovoljavajući? | 5 |  |
| 5.2. Da li su predloženi troškovi neophodni za implementaciju projekta? | 5 |  |
| 5.3. BudžetDa li je budžet jasan i da li uključuje i narativni dio? (omogućena opravdanost za tehničku opremu)Da li je zadovoljen princip prema kojem administrativni i troškovi osoblja ne prelaze 30% ukupnih troškova? Da li je budžet rodno osjetljiv?Gdje je primjenjivo, da li su priložene biografije i opisi radnih mjesta? | 5 |  |
| **Maksimalni ukupni zbir** | **100** |  |

Napomena o Sekciji 1. Finansijski i operativni kapacitet podnosioca prijave

Ukoliko je ukupan zbir u Sekciji 1. niži od 10 bodova, projekat će biti isključen iz daljeg evaluacionog procesa, jer je procijenjeno da OCD nema minimalne kapacitete za kvalitetnu implementaciju predloženog projekta.

Napomena o Sekciji 2. Relevantnost

Ukoliko je ukupan zbir u Sekciji 2. niži od 18 bodova, projekat će biti isključen iz daljeg evaluacionog procesa, jer ovakva procjena podrazumijeva da, iako podnosilac prijave zadovoljava finansijske i operativne kapacitete, sama projektna ideja nije relevantna, niti u skladu sa definisanim prioritetima iz javnog poziva, te ne utiče u dovoljnoj mjeri na zadovoljenje potreba lokalne zajednice.

**Obavještenje o odluci**

Rezultati javnog poziva će isključivo biti objavljeni na web stranici Općine Ključ: www.opcina-kljuc.ba kao i na oglasnoj ploči u zgradi Općine, u roku od 15 dana od zatvaranja javnog poziva (izuzev u slučaju nepredviđenih okolnosti).

Odluka o odbijanju prijedloga projekta ili neodobravanju sredstava biće donesena ako:

* aplikant ili jedan ili više njegovih partnera ne ispunjavaju uslove za učešće na javnom pozivu,
* projektne aktivnosti nisu prihvatljive (npr. predložene aktivnosti izlaze izvan okvira poziva za predaju prijedloga projekata, projekat po predviđenom trajanju prelazi maksimalni dozvoljeni vremenski period ili je manji od minimalnog, zahtijevana suma novca je veća od maksimalne dozvoljene sume ili manja od minimalne itd.),
* prijedlog projekta nije bio procijenjen kao relevantan ili finansijski i operativni kapaciteti aplikanta nisu dovoljni, ili su projekti koji su izabrani bili superiorniji po ovim pitanjima,
* prijedlog projekta je ocijenjen kao tehnički i finansijski inferioran u odnosu na izabrane prijedloge projekata.

**LISTA ANEKSA**

**Aneks 1** Projektni prijedlog

**Aneks 2** Pregled budžeta

**Aneks 3** Logički okvir rada

**Aneks 4** Plan aktivnosti i promocije

**Aneks 5** Administrativni podaci o aplikantu

**Aneks 6** Finansijska identifikaciona forma

**Aneks 7** Izjava o podobnosti

**Aneks 8** Izjava o dvostrukom finansiranju

**Annex 9** Izjava o partnerstvu

**Aneks 10** Lista za provjeru